OPPDRAG
Småkraftverket
Kapittel 3–6 — Røret, magasinet, kraftlinja og pengene
Vedlegg bakerst: Prosjektbok del 2 og Ingeniørhåndbok del 2
	OPPDRAGSBREV
Til: Barnearbeid AS
Fra: Styret i Fossekraft AS
Styret har lest prosjektboka fra kapittel 1 og 2. Vi er fornøyde. Nå vil vi vite hva det koster å bygge, og om vi tjener penger på det. Du skal bestemme rørdimensjon, turbinstørrelse, dam og kraftlinje — og til slutt overbevise banken.
Du trenger fra prosjektboka di:
1. Vannføring Q (kapittel 1)
1. Fallhøyde h, tetthet ρ, g, virkningsgrad η og effekten P (kapittel 2)
1. Formelen din fra oppgave 2.6 — du kommer til å bruke den i hvert eneste kapittel
Spillereglene gjelder fortsatt
Enhet på alle svar. Én setning begrunnelse. Prosjektbok. Og: nå begynner tallene å henge sammen på tvers av kapitler, så hvis du oppdager en feil i et tidligere kapittel, må du rette den og regne videre. Det er slik ekte prosjekter er.
Sterkt anbefalt: sett opp et regneark nå, med alle tall fra prosjektboka øverst. Kapittel 4 og 6 er nesten umulige å gjøre for hånd uten å kjede seg i hjel.


Kapittel 3 — Røret
Vannet skal fra inntaket (250 moh) ned til turbinen (40 moh) i et rør — en «rørgate». Kraftstasjonen ligger 900 meter fra inntaket, målt vannrett på kartet. Røret er den dyreste enkeltdelen i mange småkraftverk, og valgene her avgjør både hvor mye energi du får ut, og hvor mye av budsjettet som er igjen.
	3.1   Hvor langt blir røret? (Det går i rett linje fra inntak til turbin.)
3.2   Hvor bratt er det? Regn ut stigningen i prosent. Tegn så røret i målestokk 1 : 10 000 og mål vinkelen med gradskive.
	VERKTØYKASSE
Pytagoras (rettvinklet trekant):
a² + b² = c²
a og b er katetene, c er hypotenusen (den lengste siden).
Stigning i prosent:
høyde / vannrett lengde · 100
1:10 000  →  1 cm = 100 m

	3.3   Vannet i røret bør ikke gå fortere enn 3 m/s (friksjonen øker kraftig med farten). Hvor stort tverrsnitt A må røret ha for at farten ikke skal overstige 3 m/s med din Q?
3.4   Hvilken diameter gir det? Rør leveres i 300, 400, 500 og 600 mm. Hvilken velger du?
3.5   Regn ut farten i et 500 mm rør, et 400 mm rør og et 300 mm rør. Hva skjer med farten når du halverer diameteren? Hvorfor blir det slik?
	VERKTØYKASSE
Q = A · v     →   A = Q / v
Q i m³/s, A i m², v i m/s
Areal av sirkel:
A = π · r²        d = 2 · r
π ≈ 3,14.  Snu formelen for å finne r fra A.

	3.6   Turbinen er stengt og vannet står stille i røret. Hva er trykket nederst? Svar i Pa, kPa, MPa og bar. Hvor mange ganger lufttrykket er det?
3.7   Nederst i røret sitter en stengeluke med diameter 0,5 m. Hvor stor kraft presser vannet på den? Hvor mange tonn tilsvarer det?
3.8   Hva er trykket i røret etter en tredjedel av fallet (70 m ned)? Etter to tredjedeler (140 m)?
	VERKTØYKASSE
Trykk fra en vannsøyle:
p = ρ · g · h
ρ i kg/m³, g i m/s², h i m  →  p i pascal (Pa)
1 bar = 100 000 Pa = 100 kPa
Lufttrykket ved havet er ca. 1 bar.
Kraft = trykk · areal:
F = p · A
F i newton (N). Tyngden av 1 kg er 9,81 N.
Trykket avhenger bare av høyden — ikke av hvor mye vann som er i røret.


Tilbud fra Rørleverandøren AS
Pris per meter rør, ferdig lagt. PN er trykklassen: det høyeste trykket røret tåler, i bar.
	Diameter
	PN10 (tåler 10 bar)
	PN16 (tåler 16 bar)
	PN25 (tåler 25 bar)

	400 mm
	2 400 kr/m
	3 100 kr/m
	4 300 kr/m

	500 mm
	3 200 kr/m
	4 100 kr/m
	5 600 kr/m

	600 mm
	4 100 kr/m
	5 300 kr/m
	7 200 kr/m



	3.9   Del røret i tre like lange deler (øvre, midtre, nedre). Hvilken trykklasse trenger hver del? Regn ut prisen for 500 mm rør på to måter: (a) samme trykklasse hele veien — den som holder nederst, og (b) trykklasse tilpasset hver del. Hvor mye sparer du?
3.10   Utfordring — trykkstøt. Når turbinen stenger brått, stopper 900 tonn vann i fart på et øyeblikk. Da øker trykket kortvarig med 20 % («vannhammer»). Holder valget ditt i 3.9? Rett opp der det trengs, og regn ut ny pris.
	VERKTØYKASSE
Regel:  PN ≥ trykket i bar
Røret må tåle det høyeste trykket i sin del — altså trykket nederst i delen.
Ingeniører regner alltid med det verste som kan skje, ikke det som skjer til vanlig.

	3.11   Friksjon. Vannet gnisser mot rørveggen og taper energi. Med 500 mm rør «stjeler» friksjonen ca. 4 % av fallhøyden, med 600 mm bare 1,6 %. Hvor mye effekt (kW) og hvor mye energi per år (kWh, med 8760 timer) taper du i hvert tilfelle? Hva koster 600 mm-røret ekstra (trykklasse tilpasset per del, med trykkstøt)? Skriv ned begge tallene — i kapittel 6 avgjør du om det lønner seg.
	VERKTØYKASSE
Effekten er proporsjonal med h (sjekk formelen din). Mister du 4 % av h, mister du 4 % av P.
P_tap = tapsandel · P
Tapet i et rør går omtrent som 1/d⁵ — derfor hjelper det så mye å gå litt opp i diameter.


SJEKKPUNKT   Diameter mellom 40 og 70 cm, trykk nederst rundt 20 bar, og rørkostnad godt under halve budsjettet? Da er du der du skal være.
Kapittel 4 — Magasinet
I oppgave 1.7 og 1.8 oppdaget du problemet: elva gir ikke 0,53 m³/s jevnt hele året. Nå har hydrologen målt vannføringen måned for måned. Du skal bestemme hvor stor turbinen skal være («slukeevne»), og finne ut hva en dam egentlig kan hjelpe med.
	Regler fra myndighetene (NVE): Du må alltid la minst 0,05 m³/s renne forbi inntaket i elva — for fisken og livet i elva. Det kalles minstevannføring og er ikke valgfritt.
Forenklinger: Regn med 730 timer per måned (8760 / 12). Se bort fra friksjonstapet i røret — det tar vi i kapittel 6.



Målinger fra hydrologen — gjennomsnittlig vannføring per måned
Her må du enten sitte med en kalkulator og gjøre 40 utregninger (GJESP), eller så kan du finne et egnet dataprogram og de rette formlene for å finne alle tallene.
	Måned
	Vannføring Q (m³/s)
	Tilgjengelig for turbinen (Q − 0,05)
	Brukt ved slukeevne 0,53
	Energi (kWh)

	Jan
	0,20
	
	
	

	Feb
	0,15
	
	
	

	Mar
	0,20
	
	
	

	Apr
	0,55
	
	
	

	Mai
	0,90
	
	
	

	Jun
	0,70
	
	
	

	Jul
	0,35
	
	
	

	Aug
	0,40
	
	
	

	Sep
	0,80
	
	
	

	Okt
	0,95
	
	
	

	Nov
	0,75
	
	
	

	Des
	0,40
	
	
	

	Sum / år
	
	
	
	



	4.1   Bruk formelen din fra 2.6 med η = 0,855 og h = 210 m: hvor mange kW gir kraftverket per m³/s vann? Og hvor mange kWh blir det per måned per m³/s?
4.2   Fyll ut tabellen for en turbin med slukeevne 0,53 m³/s (bygd for gjennomsnittet). Hvor mye energi gir kraftverket på et år? Hvor mange m³ vann går til spille over demningen i løpet av året? Hvor mye lavere er årsproduksjonen enn de 8,2 GWh du regnet med i kapittel 2 — og hvorfor?
	VERKTØYKASSE
Slukeevne = den største vannføringen turbinen klarer å bruke. Alt over går over demningen («overløp») og er tapt.
Brukt vann i en måned:
Brukt = det minste av
  (Q − 0,05)  og  slukeevnen
Energi per måned:
E = (kW per m³/s) · Brukt · 730 h

	4.3   Gjenta for slukeevne 0,80 og 1,00 m³/s (regneark!). Hvilken gir mest energi? Hvor mye mer gir 0,80 enn 0,53? Hvor mye mer gir 1,00 enn 0,80? Hva forteller det deg?
4.4   Velg slukeevne. Hva blir kraftverkets største effekt (Pmaks) med ditt valg? Hva heter kraftverket nå — mini eller små?
4.5   Fullasttimer = hvor mange timer kraftverket måtte gått for fullt for å lage årsproduksjonen. Regn ut. Sammenlign med 8760.
	VERKTØYKASSE
Maks effekt:
P_maks = (kW per m³/s) · slukeevne
Fullasttimer:
T = E_år / P_maks
Jo flere av årets timer turbinen faktisk kan gå for fullt, jo mer får du igjen for turbinen du betalte for.


Inntaksdammen
Inntaket trenger en dam for å få vannet rolig inn i røret. Dammen demmer opp en liten dal, og vannspeilet bak den blir omtrent 300 m langt og 120 m bredt, med gjennomsnittsdybde 4 m. Selve dammen er 8 m høy og 50 m lang, støpt i betong med trapesformet tverrsnitt: 2 m bred øverst, 6 m bred nederst.
	4.6   Hvor mange m³ vann rommer magasinet? Hvor mange liter?
4.7   Turbinen går for fullt (din slukeevne) og det kommer ikke nytt vann. Hvor lenge varer et fullt magasin? I timer og døgn.
4.8   Hvor stort måtte magasinet vært for å lagre alt overskuddet fra de våte månedene (fra 4.2, slukeevne 0,53) til de tørre? Hvor mange ganger større er det enn magasinet du har? Hva konkluderer du om hva et lite magasin er godt for?
	VERKTØYKASSE
Volum = lengde · bredde · dybde
tid = volum / vannføring
Pass på enhetene: m³ delt på m³/s gir sekunder.

	4.9   Trykket vannet lager mot dammen: ved bunnen, midt på, og helt øverst ved vannflaten.
4.10   Den samlede kraften fra vannet mot hele dammen. Hint: trykket øker jevnt fra null øverst til maks nederst — så gjennomsnittstrykket er halvparten av bunntrykket. Hvor mange tonn tilsvarer kraften?
4.11   Hvor mange m³ betong går det i dammen? Hva veier den (betong: 2400 kg/m³)? Hva koster den, når ferdig støpt betong koster 2500 kr/m³?
4.12   Utfordring. Hvorfor er dammen bredest nederst? Finn minst to grunner — én handler om trykk og én om vekt.
	VERKTØYKASSE
p = ρ · g · dybde
Når noe øker jevnt fra a til b, er gjennomsnittet:
snitt = (a + b) / 2
F = p_snitt · A_vegg
Areal av trapes:
A = (a + b) / 2 · h
a og b er de to parallelle sidene, h er høyden.
Volum = tverrsnitt · lengde


SJEKKPUNKT   Årsproduksjon mellom 5 og 8 GWh, og et magasin som varer i dager — ikke måneder? Da har du regnet riktig. Hvis 1,00 m³/s ga dramatisk mye mer enn 0,80, sjekk regelen for «brukt vann».
Kapittel 5 — Strømmen ut
Strømmen er laget. Nå skal den fram til folk. Nærmeste sted du kan koble deg på strømnettet er en transformatorstasjon 5 km unna, og du må bygge kraftlinja selv. Her møter du den fysikken som forklarer hvorfor det står høyspentmaster over hele landet.
	5.1   Oppvarming: En vannkoker på 2000 W kobles til stikkontakten (230 V). Hvor mange ampere trekker den? Hva er motstanden i varmeelementet?
5.2   Generatoren din leverer Pmaks (fra 4.4) ved 400 V. Hvor mange ampere er det? Til sammenligning tåler en vanlig stikkontakt 16 A.
	VERKTØYKASSE
Tre størrelser du må kjenne:
U = spenning (volt, V) — «trykket» som dytter strømmen
I = strøm (ampere, A) — hvor mye som flyter
R = motstand (ohm, Ω) — hvor trangt det er
Effekt:       P = U · I
Ohms lov:     U = R · I
Tenk vann: spenning ≈ trykk, strøm ≈ vannføring, motstand ≈ trangt rør.


Tilbud fra Linjebyggeren AS — 5 km kraftlinje, aluminium
Strømmen går ut i én ledning og hjem i en annen, så det er 10 km ledning i alt. Prisen er per km linje (to ledninger, stolper og montering).
	Ledningstverrsnitt
	Motstand per km ledning
	Pris per km linje

	50 mm²
	0,60 Ω/km
	350 000 kr

	95 mm²
	0,30 Ω/km
	450 000 kr

	240 mm²
	0,12 Ω/km
	700 000 kr



	5.3   Hva er total motstand R i linja (10 km ledning) med 95 mm²?
5.4   Prøv å sende strømmen ut på 400 V, rett fra generatoren. Hvor mange kW blir til varme i ledningen? Sammenlign med det du produserer. Hva betyr svaret?
5.5   En transformator kan heve spenningen til 22 000 V (22 kV) — samme effekt, høyere spenning. Hvor mange ampere går i linja nå? Hvor stort blir tapet, i kW og i prosent av produksjonen?
5.6   Spenningen ble 55 ganger høyere. Hvor mange ganger mindre ble tapet? Forklar hvorfor med formelen for tap.
	VERKTØYKASSE
R_total = Ω/km · antall km ledning
Tap i en ledning (blir til varme):
P_tap = I² · R
Strømmen som går i ledningen, ganger seg selv, ganger motstanden.
Transformator: bytter spenning mot strøm. Effekten er (nesten) lik på begge sider:
U₁ · I₁ = U₂ · I₂


Nå handler det om penger
Du får betalt 0,80 kr per kWh for strømmen du leverer. Strøm som blir til varme i ledningen, får du ikke betalt for. Regn som om tapet er like stort som ved full effekt i alle fullasttimene dine (fra 4.5). Det overdriver litt — tapet er mindre når det går mindre strøm — men det holder til å velge ledning.
	5.7   Lag en tabell for de tre ledningene ved 22 kV: motstand, tap (kW), tapt energi per år (kWh), tapt inntekt (kr/år) og pris for linja (5 km).
5.8   Hvilken velger du? Begrunn med kroner: hvor mange år tar det før den dyrere ledningen har tjent inn merprisen sin? Kraftverket skal stå i minst 40 år.
5.9   Transformatoren koster 900 000 kr og har virkningsgrad 99 %. Hvor mye effekt taper du i den? Hva koster tapet deg i året? Var transformatoren verdt pengene? (Se 5.4.)
5.10   Utfordring. Hvor mange volt «forsvinner» over linja ved 22 kV med den ledningen du valgte? Hvor mange volt kommer fram? Hvor mange prosent er borte — og hvorfor er det samme prosent som i 5.5?
	VERKTØYKASSE
Tapt kWh/år ≈ P_tap · T
T = fullasttimer fra 4.5
Tapt kr/år = tapt kWh · pris
Tilbakebetalingstid for et dyrere valg:
år = merpris / spart per år
Spenningsfall over en motstand:
U_tap = R · I


SJEKKPUNKT   Tap i linja under 2 % ved 22 kV, og en linje til rundt 2 millioner? Da stemmer det. Hvis tapet ved 400 V var større enn produksjonen, har du ikke regnet feil — det er poenget.
Kapittel 6 — Pengene og pitchen
Nå samler du alt. Hva koster kraftverket? Hva tjener det? Når er det nedbetalt? Og hva skjer hvis noe går galt? Til slutt skal du legge det fram for styret og banken. Alt i dette kapitlet skal inn i regnearket — «hva om»-spørsmålene er meningsløse å gjøre for hånd.
Priser du ikke har fra før
	Turbin og generator
	Maks effekt (regn ut)
	Pris

	Slukeevne 0,53 m³/s
	
	5 500 000 kr

	Slukeevne 0,80 m³/s
	
	7 000 000 kr

	Slukeevne 1,00 m³/s
	
	8 000 000 kr



	Andre poster
	Pris

	Kraftstasjon (bygget turbinen og generatoren står i)
	3 500 000 kr

	Vei, graving, tilkobling til nettet og planlegging
	3 000 000 kr

	Drift, vedlikehold og forsikring
	600 000 kr per år

	Strømpris (det du får betalt)
	0,80 kr per kWh



Budsjett
	Post
	Beløp (kr)
	Hvor tallet kommer fra

	Inntaksdam
	
	Kapittel 4

	Rørgate
	
	Kapittel 3 (med trykkstøt)

	Turbin og generator
	
	Tabellen over — ditt valg fra 4.4

	Kraftstasjon
	3 500 000
	Gitt

	Transformator
	
	Kapittel 5

	Kraftlinje
	
	Kapittel 5 — ditt valg fra 5.8

	Vei, graving, nettilkobling, planlegging
	3 000 000
	Gitt

	Sum
	
	

	Reserve for uforutsett, 10 % av summen
	
	Det blir alltid noe

	Totalt
	
	Skal være under 30 000 000



	6.1   Fyll ut budsjettet. Holder du deg innenfor 30 millioner?
6.2   Hva om du velger 600 mm rør (fra 3.11)? Hva om du velger turbin på 1,00 m³/s? Hva om begge? Hva har du råd til?
	VERKTØYKASSE
Totalt = sum · 1,10
10 % reserve er ikke pynt. Prosjekter uten reserve går over budsjett. Prosjekter med reserve bruker den.

	6.3   Netto energi per år: start med årsproduksjonen for din slukeevne (4.3). Trekk fra friksjonstapet i røret (3.11), tapet i linja (5.7) og tapet i transformatoren (1 %). Hvor mange kWh leverer du faktisk til nettet?
6.4   Inntekt per år. Trekk fra driftskostnadene. Hva sitter du igjen med (overskudd per år)?
6.5   Enkel nedbetalingstid: hvor mange år tar det før overskuddet har betalt hele investeringen?
	VERKTØYKASSE
Flere tap etter hverandre ganges — akkurat som virkningsgrader:
E_netto = E · (1−t₁) · (1−t₂) …
t er tapsandel som desimaltall (4 % = 0,04).
Overskudd = inntekt − drift
Nedbetalingstid:
år = investering / overskudd


Banken vil ha rente
Fossekraft AS har ikke 28 millioner i banken. Dere låner alt, til 5 % rente per år. Renten regnes av det du skylder ved starten av hvert år, og du betaler hele overskuddet ditt til banken hvert år — først renten, resten går til å betale ned på lånet.
	År
	Gjeld ved start (kr)
	Rente 5 % (kr)
	Du betaler (kr)
	Gjeld ved slutt (kr)

	1
	
	
	
	

	2
	
	
	
	

	3
	
	
	
	

	4
	
	
	
	

	5
	
	
	
	

	6
	
	
	
	

	7
	
	
	
	

	8
	
	
	
	



	6.6   Hvor mye rente må du betale det første året? Hvor mye av overskuddet er igjen til å betale ned på selve lånet?
6.7   Fyll ut tabellen år for år (regneark!). Hvor mange år tar det å bli gjeldfri? Sammenlign med 6.5. Hvor mye rente har du betalt til sammen?
6.8   Utfordring. Hva om du ikke betalte noe som helst på lånet i 10 år? Hva skylder du da? Etter 20 år? Etter 40? Tegn en graf med år bortover og gjeld oppover. Hva slags kurve er det — og hvorfor er den ikke en rett linje?
	VERKTØYKASSE
Rente = gjeld · 0,05
Gjeld slutt = start + rente − betalt
Rente uten betaling: gjelden ganges med 1,05 hvert år. Etter n år:
gjeld · 1,05ⁿ
1,05 kalles vekstfaktoren.


Hva om?
Ingen av tallene i dette prosjektet er sikre. En ingeniør som bare regner på det som er planlagt, blir overrasket. Endre ett tall om gangen i regnearket og se hva som skjer med nedbetalingstiden i 6.5.
	6.9   Strømprisen faller til 0,50 kr/kWh. Nedbetalingstid? Og hvis den stiger til 1,20?
6.10   Byggekostnadene blir 20 % høyere enn planlagt (det skjer nesten alltid). Holder budsjettet på 30 millioner? Hvis ikke: hva kutter du, og hva koster kuttet deg i inntekt per år?
6.11   Et tørt år: 20 % mindre vann i alle måneder. Gå tilbake til tabellen i kapittel 4 og regn på nytt med din slukeevne. Hva skjer med årsproduksjonen — er det nøyaktig 20 % mindre?
6.12   Kraftverket står i minst 40 år. Hvor mye tjener det til sammen, etter at investeringen er betalt (uten rente)? Hvilket av de tre «hva om»-ene over er farligst for prosjektet?
6.13   Tilbake til røret: var 600 mm verdt pengene? Regn med netto energi og strømpris — hvor mange år tar det å tjene inn merprisen fra 3.11? Sammenlign med renten.
	VERKTØYKASSE
Det tallet som gir størst utslag når du endrer det, er den største risikoen. Det er det styret vil høre om.
Merpris / spart per år = år
Hvis det tar lenger tid å tjene inn enn renten «spiser», lønner det seg ikke.


6.14 — Pitchen
Styret og banken møter deg. Du får 5 minutter og ett ark. Arket skal inneholde:
1. Nøkkeltall: maks effekt, årsproduksjon levert til nettet, total investering, overskudd per år, nedbetalingstid med rente.
1. De tre viktigste valgene du tok (rør, slukeevne, ledning) — og hvorfor. Ett avsnitt hver.
1. De tre største risikoene og hva som skjer med nedbetalingstiden i hvert tilfelle.
1. Én graf du selv velger. (Gjeld år for år? Energi per måned? Nedbetalingstid mot strømpris?)
1. Din anbefaling: bygg — eller ikke bygg. Én setning.
Styret kommer til å stille spørsmål ved hvert eneste tall. Har du fulgt spilleregel 2 hele veien, har du svarene klare
SJEKKPUNKT   Nedbetalingstid mellom 4 og 10 år, og total investering under 30 millioner? Da har du et prosjekt banken vil høre om. Ligger du langt utenfor, gå tilbake til 6.3 — det er der feilene pleier å sitte.
Prosjektbok — del 2
Fortsettelsen av prosjektboka. Alle tall her skal også ligge i regnearket.
	Størrelse
	Symbol
	Verdi
	Enhet
	Kilde / kommentar

	Rørlengde
	L
	
	m
	3.1

	Rørdiameter (valgt)
	d
	
	mm
	3.4

	Fart i røret
	v
	
	m/s
	3.5

	Trykk nederst i røret
	p
	
	bar
	3.6

	Rørkostnad (med trykkstøt)
	
	
	kr
	3.10

	Friksjonstap i røret
	
	
	%
	3.11

	Slukeevne (valgt)
	Qmaks
	
	m³/s
	4.4

	Maks effekt
	Pmaks
	
	kW
	4.4

	Årsproduksjon (realistisk)
	Eår
	
	kWh
	4.3

	Fullasttimer
	T
	
	h
	4.5

	Magasinvolum
	V
	
	m³
	4.6

	Damkostnad
	
	
	kr
	4.11

	Motstand i linja
	R
	
	Ω
	5.7

	Strøm i linja ved 22 kV
	I
	
	A
	5.5

	Tap i linja
	
	
	%
	5.7

	Linjekostnad
	
	
	kr
	5.8

	Total investering (med reserve)
	
	
	kr
	6.1

	Netto energi levert
	Enetto
	
	kWh/år
	6.3

	Overskudd per år
	
	
	kr/år
	6.4

	Nedbetalingstid, enkel
	
	
	år
	6.5

	Nedbetalingstid, med rente
	
	
	år
	6.7


Ingeniørhåndbok — del 2
Nye verktøy til kapittel 3–6. Del 1 gjelder fortsatt.
11. Geometri
Pytagoras:        a² + b² = c²
Gjelder bare i rettvinklede trekanter. c er hypotenusen — siden rett overfor den rette vinkelen.
Sirkel:           A = π · r²        omkrets = 2 · π · r        d = 2 · r
π ≈ 3,14159. Snudd: r = √(A / π).
Trapes:           A = (a + b) / 2 · h
a og b er de to parallelle sidene, h er avstanden mellom dem.
Prisme / rør:     V = tverrsnitt · lengde
Stigning:         høyde / vannrett lengde · 100 %
12. Trykk
Trykk er kraft fordelt på et areal. Enheten er pascal (Pa) = newton per kvadratmeter.
p = F / A                  1 Pa = 1 N/m²
Vannsøyle:   p = ρ · g · h
1 bar = 100 000 Pa = 100 kPa = 0,1 MPa
	Ting
	Typisk trykk

	Lufttrykket ved havet
	1 bar (ca. 101 kPa)

	Bildekk
	2–3 bar

	Vannet i springen hjemme
	3–6 bar

	10 m under vann
	1 bar ekstra (2 bar totalt)

	Bunnen av Marianergropa (11 km)
	ca. 1100 bar



Kraft fra trykk: F = p · A. Trykket virker likt i alle retninger, og det avhenger bare av dybden — ikke av hvor bredt eller langt vannet er. En 1 cm tynn vannsøyle på 210 m gir samme trykk som en hel innsjø på 210 m.
Gjennomsnitt av noe som øker jevnt: (start + slutt) / 2. Trykket mot en damvegg øker jevnt fra 0 øverst til ρ·g·H nederst, så gjennomsnittstrykket er ½ · ρ · g · H. (Når du en dag lærer integrasjon, er det nøyaktig dette du gjør.)


13. Elektrisitet
	Størrelse
	Symbol
	Enhet
	Vann-bilde

	Spenning
	U
	volt (V)
	trykk — det som dytter

	Strøm
	I
	ampere (A)
	vannføring — hvor mye som flyter

	Motstand
	R
	ohm (Ω)
	hvor trangt røret er

	Effekt
	P
	watt (W)
	trykk · vannføring



Effekt:           P = U · I
Ohms lov:         U = R · I       (snudd: I = U / R,  R = U / I)
Tap i ledning:    P_tap = I² · R
Spenningsfall:    U_tap = R · I
Transformator: bytter spenning mot strøm uten å (nesten) tape effekt: U₁ · I₁ = U₂ · I₂. Høyere spenning → lavere strøm → mye lavere tap, fordi tapet går som I². 55 ganger høyere spenning gir 55 · 55 = 3025 ganger mindre tap. Det er hele grunnen til at høyspentlinjer finnes, og til at det står en transformator i hvert nabolag som setter spenningen ned igjen til 230 V.
Til sammenligning: i det norske strømnettet forsvinner totalt rundt 7–8 % av strømmen som varme på veien fra kraftverk til stikkontakt.
14. Kvadrat-proporsjonalitet
Noen ting vokser med kvadratet av det du endrer. Arealet av en sirkel går som d² — dobler du diameteren, firedobles arealet, og farten i røret blir en fjerdedel. Tapet i en ledning går som I² — halverer du strømmen, blir tapet en fjerdedel. Bevegelsesenergi går som v² — dobbel fart, fire ganger energien. Når du ser et «²» i en formel, vet du at små endringer får store følger.
15. Penger
Prosent:            10 % av X = X · 0,10        X + 10 % = X · 1,10
Flere tap/påslag:   X · (1 − t₁) · (1 − t₂) · …
Nedbetalingstid:    investering / overskudd per år
Rente:              rente = gjeld · rentesats
Uten nedbetaling:   gjeld etter n år = gjeld · (1 + rentesats)ⁿ
Vekstfaktor: 5 % rente betyr at gjelden ganges med 1,05 hvert år. Etter 2 år: · 1,05 · 1,05 = · 1,1025 (ikke 1,10!). Etter 14 år er den doblet, etter 28 år firedoblet. Det er eksponentiell vekst: den vokser fortere jo større den er. Samme regel gjelder sparepenger — med motsatt fortegn på humøret.
Tilbakebetalingstid som mål: hvis noe koster 1 million ekstra og sparer 50 000 i året, tar det 20 år å tjene inn. Med 5 % rente koster millionen 50 000 i året bare i rente — så du tjener aldri inn noe. Tommelfingerregel: sparer du mindre per år enn renten på merprisen, lønner det seg ikke.
16. Rimelighetssjekk — del 2
1. Fart i et vannkraftrør: 1–4 m/s. Trykk nederst i et høyt fall: 10–50 bar.
1. Tap i en godt bygd kraftlinje: under 2 %. Tap ved feil spenning: alt.
1. Et godt småkraftverk er nedbetalt på 5–10 år og lever i 40–60. Turbinen byttes gjerne én gang i løpet av levetiden.
1. Byggeprosjekter blir dyrere enn planlagt. Nesten alltid. Den som ikke har reserve, har ikke et budsjett — bare et håp.
17. Nye symboler
	Symbol
	Betyr
	Enhet

	p
	trykk
	Pa (pascal), bar

	F
	kraft
	N (newton)

	L
	lengde
	m

	d, r
	diameter, radius
	m

	U
	spenning
	V (volt)

	I
	strøm
	A (ampere)

	R
	motstand
	Ω (ohm)

	PN
	trykklasse for rør
	bar

	T
	fullasttimer
	h



Oppdrag: Småkraftverket — kapittel 3–6  ·  side 1
